OBRAZLOŽENJE RAZLOGA I CILJEVA DONOŠENJA PRAVILNIKA O PROVEDBI POSTUPAKA JEDNOSTAVNE NABAVE OPĆINE GORIČAN
SAVJETOVANJE SA ZAINTERESIRANOM JAVNOŠĆU O NACRTU PRAVILNIKA O PROVEDBI POSTUPAKA JEDNOSTAVNE NABAVE OPĆINE GORIČAN
Općina Goričan provodi savjetovanje sa zainteresiranom javnošću o Nacrtu Pravilnika o provedbi postupaka jednostavne nabave Općine Goričan.
Trajanje savjetovanja: od 31.07.2026. godine do 15.08.2026. godine (15 dana).
Razlozi donošenja Pravilnika o provedbi postupaka jednostavne nabave Općine Goričan
Donošenje novog Pravilnika potrebno je radi usklađivanja internih akata Općine Goričan s važećim odredbama Zakona o javnoj nabavi („Narodne novine“, broj 120/16., 114/22. i 48/26.), kao i s novim pravilima koja uređuju provedbu postupaka jednostavne nabave putem modula jednostavne nabave u Elektroničkom oglasniku javne nabave Republike Hrvatske (EOJN RH).
Predloženim Pravilnikom uređuju se pravila, način provedbe i dokumentiranja postupaka jednostavne nabave roba, radova i usluga procijenjene vrijednosti ispod zakonskih pragova za primjenu Zakona o javnoj nabavi. Istodobno se detaljnije uređuju prava i obveze sudionika u postupku, način provođenja pojedinih vrsta postupaka jednostavne nabave, primjena elektroničkih sredstava komunikacije, sprječavanje sukoba interesa, pravna zaštita ponuditelja te vođenje odgovarajuće dokumentacije i registra ugovora.
Donošenje novog Pravilnika nužno je radi osiguravanja zakonitog, transparentnog i učinkovitog provođenja postupaka jednostavne nabave te uspostave jasnih pravila koja će omogućiti dosljednu primjenu propisa i pravnu sigurnost svih sudionika u postupcima nabave.
Ciljevi donošenja Pravilnika o provedbi postupaka jednostavne nabave Općine Goričan
Cilj donošenja Pravilnika jest osigurati transparentno, učinkovito, ekonomično i svrhovito raspolaganje proračunskim sredstvima Općine Goričan, uz puno poštivanje temeljnih načela javne nabave, osobito načela tržišnog natjecanja, jednakog tretmana gospodarskih subjekata, zabrane diskriminacije, razmjernosti i transparentnosti.
Pravilnikom se uspostavljaju jasni i jednoobrazni postupci za provođenje jednostavne nabave, precizno se određuju ovlasti i odgovornosti osoba uključenih u provedbu postupaka te se osigurava učinkovitiji sustav planiranja, provedbe i kontrole nabave. Time se doprinosi većoj pravnoj sigurnosti, odgovornijem upravljanju javnim sredstvima te većoj otvorenosti postupaka prema svim zainteresiranim gospodarskim subjektima.
Obrazloženje provođenja savjetovanja u skraćenom roku od 15 dana
Savjetovanje sa zainteresiranom javnošću provodi se u trajanju od 15 dana, umjesto uobičajenog roka od 30 dana, zbog postojanja osobito opravdanih razloga.
Naime, Pravilnik je potrebno donijeti i staviti u primjenu prije početka njegove planirane primjene kako bi Općina Goričan pravodobno uskladila svoje interne akte s izmjenama Zakona o javnoj nabavi i novim pravilima koja uređuju provedbu postupaka jednostavne nabave putem EOJN RH. Pravodobno donošenje Pravilnika nužno je radi osiguranja nesmetanog provođenja postupaka nabave planiranih u drugoj polovici 2026. godine, sprječavanja mogućih zastoja u realizaciji projekata i izvršavanju proračuna te osiguravanja kontinuiteta rada općinske uprave.
S obzirom na to da se predloženim Pravilnikom u najvećem dijelu usklađuju postojeća pravila s važećim zakonskim propisima te se ne uređuju pitanja koja bi značajno mijenjala prava ili obveze građana, ocijenjeno je da je skraćeni rok savjetovanja od 15 dana razmjeran prirodi i sadržaju predloženog akta, uz istodobno omogućavanje zainteresiranoj javnosti da dostavi svoje prijedloge, mišljenja i primjedbe.
Poziv javnosti
Poziva se zainteresirana javnost da tijekom trajanja savjetovanja dostavi svoje prijedloge, mišljenja i primjedbe na Nacrt Pravilnika o provedbi postupaka jednostavne nabave Općine Goričan.
Prijedlozi, mišljenja i primjedbe dostavljaju se putem obrasca za sudjelovanje u savjetovanju na adresu elektroničke pošte: opcina@gorican.hr ili poštom na adresu:
Općina Goričan
Trg sv. Leonarda 22
40324 Goričan
Prilozi
1. Nacrt Pravilnika o provedbi postupaka jednostavne nabave Općine Goričan.
2. Obrazac za sudjelovanje u savjetovanju sa zainteresiranom javnošću.

